
הוועדה המשותפת של ועדת הפנים והגנת הסביבה עם ועדת החוקה, חוק ומשפט

9.3.2010

הכנסת השמונה-עשרה





נוסח לא מתוקן
מושב שני

פרוטוקול מס' 4

מישיבת הוועדה המשותפת של ועדת הפנים והגנת הסביבה ושל ועדת החוקה, חוק ומשפט

שהתקיימה ביום שלישי כ"ג באדר התש"ע (9 במרס 2010) בשעה 9:20

סדר היום: 1. העברת הצעת חוק רישוי עסקים (תיקון מס' 26) (הגבלה של מכירת משקאות 

                       משכרים), התש"ע-2010.

                  2.  מיזוג הצעת חוק הנ"ל על הצעת חוק המאבק בתופעת השכרות (הוראת שעה),                                            

                       התש"ע-2009 (מ/469). 

נכחו:
חברי הוועדה:

דוד אזולאי – היו"ר

ייעוץ משפטי: תומר רוזנר; גלעד קרן

מנהלת הוועדה: יפה שפירא
רשמת פרלמנטרית: שרון רפאלי

1. העברת הצעת חוק רישוי עסקים (תיקון מס' 26) (הגבלה של מכירת משקאות

משכרים), התש"ע-2010

2.  מיזוג הצעת חוק הנ"ל עם הצעת חוק המאבק בתופעת השכרות (הוראת שעה),

התש"ע-2009 (מ/469)
היו"ר דוד אזולאי:


אני פותח את הישיבה המשותפת של ועדת הפנים והגנת הסביבה עם ועדת החוקה, חוק ומשפט. על סדר היום מיזוג הצעות חוק של חברי הכנסת העוסקות כולן בנושא אלכוהול. אנחנו נקריא את שמות המציעים- -

תומר רוזנר:


יש לנו על סדר היום שני דברים: ראשית, אתמול עברה במליאת הכנסת בקריאה ראשונה ההצעה הממוזגת שהעבירה הוועדה המשותפת שעניינה חוק רישוי עסקים (תיקון מס' 26) (הגבלת מכירת משקאות משכרים), התש"ע-2010, והועברה לוועדת הפנים והגנת הסביבה. אף על פי שהוועדה המשותפת הזו היא זו שהעבירה אותה לקריאה ראשונה, ועל-פי התקנון, הייתה צריכה לחזור לוועדה המשותפת. לכן הנושא הראשון שצריך לדון בו הוא בקשה של הוועדה המשותפת מוועדת הכנסת להעביר את ההצעה הזו, (כ/331) מוועדת הפנים לוועדה המשותפת. ועדת הכנסת תמליץ בפני המליאה, והמליאה תצביע על זה. 

היו"ר דוד אזולאי:


אם כך, אנחנו מבקשים להעביר את הצעת החוק רישוי עסקים (תיקון מס' 26) (הגבלת מכירת משקאות משכרים), התש"ע-2010 מוועדת הפנים לוועדה המשותפת, ומבקשים מוועדת הכנסת להמליץ בפני המליאה שהדיונים בהצעות החוק האלה יהיו באותה ועדה. 

תומר רוזנר:

נכון. השלב השני הוא שאחרי שוועדת הכנסת תמליץ על כך אנחנו מבקשים שוועדת הכנסת תאשר, לפי סעיף 122 לתקנון הכנסת, את המיזוג של ההצעה הממשלתית שכבר נמצאת בוועדה המשותפת עם ההצעה הפרטית. 

היו"ר דוד אזולאי:


אתמול היו צריכים להעביר את זה לוועדה המשותפת או לוועדת הכנסת?

תומר רוזנר:


 היו צריכים להעביר את זה לוועדה המשותפת, לפי התקנון.

היו"ר דוד אזולאי:

אני אמרתי להם את זה.

יפה שפירא:


גם יריב לוין היה שם והציג. 

היו"ר דוד אזולאי:

גם נאזם. הוא אמר להם לעשות את המהלך הזה. 

יפה שפירא:


זה תיקון טעות.

תומר רוזנר:


ההחלטה השנייה היא שאנחנו פונים לוועדת הכנסת בבקשה לאשר את המיזוג של ההצעה הפרטית הזו שאמרתי את השם שלה, עם הצעת חוק המאבק בתופעת השכרות (הוראת שעה), התש"ע-2009. אנחנו פונים לוועדת הכנסת בבקשה לאשר לפי סעיף 122א לתקנון את המיזוג של ההצעה הממשלתית עם ההצעה הפרטית שעברה בקריאה ראשונה, בתנאי, כמובן, שהמליאה תאשר את ההעברה של ההצעה הפרטית לוועדה המשותפת כמו שהתבקש בהחלטה הראשונה.

היו"ר דוד אזולאי:


אני כיושב ראש ועדה סומך את ידי על בקשת היועץ המשפטי לוועדה שהפרוצדורה תתבצע עוד היום על כל המשתמע מכך כדי שנוכל להמשיך לדון בהצעות החוק הללו כדי להכין אותן לקריאה שנייה ושלישית. תודה, הישיבה נעולה.

הישיבה ננעלה ב-9:35

